**ΕΝΟΤΗΤΑ 8Η- Η ΑΛΛΗΓΟΡΙΑ ΤΟΥ ΣΠΗΛΑΙΟΥ**

ΝΟΗΜΑΤΙΚΗ ΑΠΟΔΟΣΗ

Ο Σωκράτης αναδιηγείται σε κάποιον φίλο του τι είπε στον Γλαύκωνα και στους άλλους συνομιλητές την προηγούμενη μέρα στο σπίτι του Κέφαλου. Στο σημείο αυτό, ξεκινώντας τη διήγηση της αλληγορίας του σπηλαίου, αναφέρει ότι κάλεσε τον Γλαύκωνα να παρομοιάσει την ανθρώπινη φύση, όσον αφορά την παιδεία και την απαιδευσία, με μια εικόνα. Κάποιοι άνθρωποι διαβιώνουν από την παιδική τους ηλικία έγκλειστοι σε μια σπηλιά. Είναι καθηλωμένοι με δεσμά με τέτοιο τρόπο, ώστε να βλέπουν μόνο μπροστά τους στο απέναντι τοίχωμα του σπηλαίου και να μην μπορούν να στρίβουν το κεφάλι τους, καθώς τα πόδια και ο αυχένας τους είναι δεμένα. Από πίσω τους, σε ένα υψηλότερο επίπεδο του σπηλαίου, φέγγει από μακριά μια φωτιά. Ανάμεσα στη φωτιά και στους δεσμώτες περνάει ένας δρόμος, επίσης σε υψηλότερο επίπεδο από αυτό που βρίσκονται οι δεσμώτες, κατά μήκος του οποίου είναι χτισμένο ένα χαμηλό τειχίο. Πίσω από αυτό κινούνται άνθρωποι, που μεταφέρουν διάφορα αντικείμενα, τα οποία προεξέχουν από το τειχίο. Πρόκειται για ομοιώματα των όντων, που βρίσκονται έξω από το σπήλαιο. Οι δεσμώτες μπορούν να δουν μόνο τις σκιές των ομοιωμάτων αυτών, που προβάλλουν στον τοίχο του σπηλαίου και έχουν την αντίληψη πως οι σκιές μιλούν.

Στην παρατήρηση του Γλαύκωνα ότι είναι παράξενη εικόνα του κόσμου του σπηλαίου, ο Σωκράτης παραλληλίζει το σπήλαιο με την ανθρώπινη πολιτική κοινωνία. Στη συνέχεια αναφέρει ότι οι δεσμώτες θα πίστευαν πως οι σκιές είναι πραγματικά όντα και πως από αυτές προέρχονται οι φωνές που ακούγονται, οι οποίες όμως στην πραγματικότητα προέρχονται από αυτούς, που κρατούν τα ομοιώματα.

**Η λειτουργικότητα της αλληγορικής αφήγησης**

Η αλληγορία διακρίνεται για το μεταφορικό και εικονοπλαστικό της χαρακτήρα, λόγω της συμβολικής χρήσης της γλώσσας και του διδακτικού χαρακτήρα, στοιχεία που κεντρίζουν το ενδιαφέρον του αναγνώστη, προσδίδουν ζωντάνια και παραστατικότητα και διεγείρουν τη φαντασία του αναγνώστη/ ακροατή. Συμπληρώνει τη διαλεκτική μέθοδο που είναι αυστηρά λογική.

ΘΕΜΑ ΤΗΣ ΕΝΟΤΗΤΑΣ

Η επίδραση που ασκεί η παιδεία στην ανθρώπινη ψυχή (θυμόμαστε: για να διαμορφώσει ο άνθρωπος δίκαιη ψυχή, απαραίτητη προϋπόθεση είναι η παιδεία).

**Παιδεία**: ηθική διαπαιδαγώγηση, γνωσιολογική διάσταση→ γνώση του αληθινού του υπαρκτού

Η εικόνα του σπηλαίου

ο Σωκράτης καλεί τον Γλάυκωνα να φανταστεί την εικόνα μιας υπόγειας κατοικίας, που έχει τη μορφή σπηλιάς. Η είσοδος της απέχει πολύ από το βάθος και είναι ανηφορική, με αποτέλεσμα το φως του ήλιου να μην μπορεί να διεισδύσει στο εσωτερικό της.

 Με τη φράση «αναπεπταμένη… μακράν παρά πάν το σπήλαιον» δηλώνεται εμφατικά πως υπάρχει μια απομακρυσμένη είσοδος στο σπήλαιο. Έτσι:

* υποβάλλει στους συνομιλητές την ιδέα πως υπάρχει ένας άλλος κόσμος έξω από το σπήλαιο
* δημιουργεί την ελπίδα για την έξοδο από το σπήλαιο. Ωστόσο προετοιμάζει για το γεγονός πως η ανηφορική πορεία εξόδου από το σπήλαιο θα είναι ιδιαίτερα επίπονη

Επανερχόμαστε στο δυισμό του Πλάτωνα

**Η θεωρία των ιδεών**

α. ο κόσμος των ιδεών

β ο κόσμος των αισθήσεων

Ο φωτεινός κόσμος έξω από το σπήλαιο συμβολίζει τον νοητό κόσμο των ιδεών, που είναι ο αληθινός κόσμος. Οι **ιδέες**, κατά τον Πλάτωνα, είναι **νοητές, αιώνιες, άυλες, άφθαρτες, αμετάβλητες, αυθύπαρκτες οντότητες.**  Είναι το αληθινά υπαρκτό→ το **«είναι»,** αποτελούν τα πρότυπα των αισθητών αντικειμένων, δηλαδή των αντικειμένων που αντιλαμβανόμαστε με τις αισθήσεις μας. Ανώτερη ιδέα από όλες είναι η **ιδέα του Αγαθού**. Αυτή είναι η πραγματική αιτία της ύπαρξης και αυτή δίνει τη δυνατότητα στον άνθρωπο, που βρίσκεται στο δρόμο της γνώσης, να συλλάβει τα νοητά όντα.

**ΑΠΟΣΥΜΒΟΛΙΣΜΟΣ ΕΝΝΟΙΩΝ**

* Σπήλαιο: ο κόσμος των αισθήσεων, η πολιτική κοινωνία, στην οποία δεν κυβερνούν οι φιλόσοφοι
* **Δεσμώτες**: οι πολίτες οι απαίδευτοι, οι οποίοι εμπιστεύονται μόνο τις αισθήσεις τους και γίνονται δέσμιοι των ψευδαισθήσεων τους. Μόνο μέσω της παιδείας θα μπορέσουν να απελευθερωθούν από τον κόσμο των αισθήσεων και να ανέλθουν στον κόσμο των ιδεών.
* **Δεσμά**: οι αισθήσεις του ανθρώπου, που τον παραπλανούν, που τον εγκλωβίζουν στον κόσμο των αισθήσεων.
* **Σκιές:** τα δεδομένα των αισθήσεων, οι εικόνες- εντυπώσεις που σχηματίζουμε στο μυαλό μας μέσω των αισθήσεων, όλες οι πεποιθήσεις, προκαταλήψεις ή στρεβλές αντιλήψεις, που προκύπτουν από την προσήλωση στον κόσμο των αισθήσεων
* **Φωτιά**: «αντίγραφο»/ απείκασμα του φωτός του ήλιου
* **φωτεινός κόσμος**: ο κόσμος έξω από το σπήλαιο- δεσμωτήριο, ο κόσμος των ιδεών, ο αληθινός κόσμος
* **φως του ήλιου:**  η ύψιστη ιδέα του Αγαθού (φιλοσοφικός λόγος σελίδα 108 109 )

**Ο μύθος του σπηλαίου και οι βαθμίδες της γνώσης**

|  |  |
| --- | --- |
| **Φάσεις του μύθου** | **οι βαθμίδες γνώσης του ανθρώπου** |
| οι δεσμώτες βλέπουν μόνο τις σκιές και εμπιστεύονται τα δεδομένα των αισθήσεών τους, θεωρούν ότι βλέπουν τα αληθινά όντα | *εικασία* η γνώση που στηρίζεται στις αισθητηριακές εικόνες. Ο άνθρωπος ζει μέσα στην αμάθεια και στην πλάνη νομίζοντας πως τα δεδομένα των αισθήσεων είναι αληθινά |
| οι απελευθερωμένοι δεσμώτες βλέπουν τώρα τα ίδια τα ομοιώματα και συνειδητοποιούν πως μέχρι τώρα θεωρούσαν για πραγματικές τις σκιές τους *Σημείωση* :ο κόσμος μέσα στο σπήλαιο συμβολίζει τον αισθητό κόσμο | *Πίστις* ο άνθρωπος αποκτά συνείδηση του γεγονότος ότι οι εικόνες του για τον κόσμο προέρχονται από τις αισθήσεις του, μελετά και επεξεργάζεται τα δεδομένα των αισθήσεων. Έτσι αποκτά σαφέστερη αντίληψη για τον κόσμο αλλά μένει προσκολλημένος στις αισθήσεις, γιατί εμπιστεύεται τη γνώση, που αποκτά με αυτές. Τα 2 πρώτα στάδια (*εικασία και πίστις*) συναποτελούν το στάδιο της *δόξας* (δοξασίας- γνώμης), όπου πηγή της γνώσης είναι οι αισθήσεις |
| Μετά την έξοδό τους από το σπήλαιο οι δεσμώτες θαμπώνονται από το δυνατό φως του ήλιου και στρέφουν το βλέμμα τους όχι προς τα ίδια τα αντικείμενα, αλλά προς τον αντικατοπτρισμό τους το καθρέφτισμα τους μέσα στα νερά | *διάνοια* Έχοντας ως αφετηρία τις εικόνες των αισθητών όντων, ο νους του ανθρώπου με τη δύναμη της λογικής ανάλυσης αποκτά γνώση των μαθηματικών εννοιών (π χ του τριγώνου, του τετραγώνου, των αριθμών κλπ) |
| Κάποιοι από τους απελευθερωμένους δεσμώτες καταφέρνουν να ατενίσουν στο φως του ήλιου, τα ίδια τα πράγματα, που βρίσκονται στη γη, ενώ μέσα στο σπήλαιο είχαν δει μόνο τα ομοιώματα τους και τις σκιές των ομοιωμάτων αυτών. Ωστόσο δεν μπορούν ακόμη να στρέψουν το βλέμμα τους προς τον ίδιο τον ήλιο. Ελάχιστοι κατορθώνουν τελικά να κοιτάξουν κατάματα τον ίδιο τον ήλιο, την πηγή του φωτός. *Σημείωση*: ο κόσμος έξω από το σπήλαιο συμβολίζει τον νοητό κόσμο | *νόησις* οι διαλεκτικοί φιλόσοφοι είναι οι μόνοι, που αντικρίζουν τα όντα στην αληθινή τους ύπαρξη, στην ουσία τους, φτάνουν δηλαδή στη θέαση των ιδεών. Κάποιοι από τους διαλεκτικούς φιλοσόφους καταφέρνουν να φτάσουν και στο *«μέγιστον μάθημα», τη θέαση της ιδέας του αγαθού*. Τα στάδια της *διάνοιας και της νοήσεως* είναι οι γνωστικές ενέργειες της ψυχής, για να συλλάβει τα νοητά όντα.  |

**Οι φιλόσοφοι, που έχουν φτάσει στη θέαση του Αγαθού, έχουν την ηθική υποχρέωση να αναλάβουν πρακτικά και διοικητικά καθήκοντα στην ιδεατή πολιτεία.**